trebišovského Slavoja Vladislav Petreň. Po deväťmesačnej vojenskej službe prestúpil do tohto klubu zo Sečoviec, aby posilnil ambície nováčika, ktorý ešte v sezóne
1999/2000 hrával v okresných majstrovstvách. Kolektív ambicióznych ľudí však dokázal za pomerne krátky čas poskladať silné a vývojaschopné družstvo "Pri pohľade na štvrtoligovú tabuľku som rád, že sme na čele, no zároveň ma mrzí, že môj bývalý klub v Sečovciach sa potáca na samom dne. V posledných sezónach som si zvykol, že vždy hráme o špicu a inak tomu nie je ani tu vo Vysokých Tatrách. Naši funkcionári nám vytvárajú ideálne podmienky a my sa im revanšujeme kvalitnými výkonmi," rozhovoril sa Vlado Petreň, ktorý sa pod slovenskými veľhorami cíti dobre. Pracuje v liečebnom dome Helios ako fyzioterapeut, no s chuťou si plní i svoje futbalové povinnosti. Hoci v tejto sezóne zaznamenal doposiaľ iba tri góly, v základnej zostave trénera Daniela Lučanského nemôže chýbať. "Tréner mi našiel v zostave správne miesto. Podľa vývoja stretnutia a sily súpera sa pohybujem v ofenzíve alebo si plním obranné úlohy na poste klasického záložníka. Najlepšie si rozumiem so stredopoliarom Legátom a s naším najlepším strelcom Husvárom. Niektoré zápasy nám vyšli nad očakávanie, najmä na domácej pôde, kedy sme sa i gólovo presadili. Nevyšiel nám azda len duel s Nižnou Šebastovou, v ktorom pikantériou bola hlavná rozhodkyňa Ivana Kostúrová. Zápas viedla pomerne s citom, presne, škoda len, že hostia jej vo výkone filmovaním a naťahovaním času vôbec nepomohli. My sme zbytočne stratili dva body po bezgólovej remíze," spomína si dvadsaťtriročný futbalista. Príjemným prekvapením bolo preňho i dobre zorganizované výročné bilancovanie dosiahnutých výsledkov mužstva, kde koncom novembra prezident AFK Ján Mokoš ocenil morálnu silu tatranských futbalistov. Zároveň vyzdvihol i hru na súperových ihriskách, odkiaľ priviezli osem bodov po predvedenom oku lahodiacom futbale. "Nabádajú nás, aby sme hrali agresívny celoplošný pressing, ktorý nám prináša očakávané výsledky. Z dennej tlače sa dozvedám, že v Tatranskej Lomnici má byť vybudované Národné futbalové centrum seniorov s umelým trávnikom a s celoročnou prevádzkou. Súčasťou tohto zariadenia budú i rehabilitačné zariadenia, a preto tu vo vysokohorskom prostredí vidím veľkú perspektívu pre rozvoj nášho najpopulárnejšieho športu. Navyše primátorom mesta Vysoké Tatry sa stal náš doterajší prezident, Ing. Ján Mokoš, ktorého osoba je určite garantom splnenia týchto plánov. Veď možno raz na takomto trávniku odohráme i naše majstrovské stretnutia a ja pevne verím, že už v najvyššej regionálnej súťaži," smelo prognózoval rodák z Trebišova. Od svojich najbližších má pravidelné informácie i o tom, ako sa darí jeho materskému klubu Slavoju Trebišov v treťoligových bojoch. Žlto-modrý dres obliekal v minulosti a nikdy sa nebránil myšlienke prípadného návratu do rodného mesta. Pravda, v ostatných sezónach sa mu pôsobenie v Slavoji akosi vyhýba. Najprv obliekal dres sečovského menovca, neskôr zamieril až pod slovenské veľhory. "Pozorne sledujem postavenie Slavoja a som milo prekvapený z jeho doterajších výkonov. Keďže z kádra odišlo dosť veľa kľúčových hráčov, mali by sa v Trebišove poobhliadať po vhodnom doplnení kvalitnými futbalistami. Kde zakotvím v najbližšej budúcnosti ukáže čas, no vždy mám snahu a ambície hrať o špicu tabuľky s postupovými cieľmi," ukončil debatu Vladislav Petreň.
Najdôležitejšie správy z východu Slovenska čítajte na Korzar.sme.sk.